钦定古今图书集成/明伦汇编/氏族典/第036卷 > 《廖用贤尚友录》 > 龙镡
## 钦定古今图书集成/明伦汇编/氏族典/第036卷 > 《廖用贤尚友录》 > 龙镡

按《江西通志》：“镡字德刚，万载人。少颖敏不群。年十九，
选入南宫。高皇帝召对称旨，命随春坊官分班入直
讲，悉民间田里稼穑，陈古今孝弟文学诸史。数年，诏
治水于泰州，视军辽东、川云，随试辄效。所经利弊当
兴革者悉以闻。高皇帝嘉其能，特授浙江按察司使。
正己率百司，修明德教，尤不避权贵，以故为忌者所”
中，迁长洲知县，归。侍养岁馀，适晋府恭王薨，世子幼，
上难其傅袁泰、张思恭，以镡对。起为晋之左长史。至
任，王礼重之，委以督兵重权。时西人寇太原，镡御之
有功。文皇帝师起北平，檄征晋兵靖难，镡泣固拒之。
文皇帝趋金陵，入正大统，飞诏械镡下锦衣狱，镡不
屈死焉。